Kahanev hõive pidurdab palgakasvu - Äriuudised - Majandus
Kahanev hõive pidurdab palgakasvu
2016. aasta kolmandas kvartalis suurenes tööpuudus statistikaameti andmetel 7,5 protsendini. Hõive kahanemine tähendab, et juba mõnda aega majanduse kasvutempot ületanud tööjõukulude kasvukiirus peaks hakkama aeglustuma.
Tööturul osalemise aktiivsus kasvas, kuid hõive määr kahanes. Hõive kõrge määr ja töötuse madal määr on seni toetanud töötajate positsiooni palgaläbirääkimistel ja aidanud kaasa palgakasvu kiirenemisele. Kui aga vaba tööjõu hulk suureneb, siis peaks see palgasurvet vähendama, kommenteeris Eesti Panga ökonomist Orsolya Soosaar.
Hõivatute arv vähenes aastavõrdluses 1,2 protsenti ning see toimus pigem avalikus kui erasektoris. Arvestada tuleb ka seda, et eelmise aasta kolmandas kvartalis oli hõive hinnang erakordselt kõrge.
Vanuse lõikes on alla 50-aastaste hõive määr veidi madalam, kuid üle 50-aastaste oma märksa kõrgem kui enne kriisi. Palgatöötajatel on palju väiksem oht sattuda elama suhtelisse ja absoluutsesse vaesusesse kui töötutel ja mitteaktiivsetel, seega näitab hõive kõrge määr majapidamiste elu edenemist.